คลังสั่งโรงงานไพ่ขยายตลาดเพิ่มรายได้
ทนุศักดิ์ ฟันธงไม่ยุบโรงงานไพ่ เตรียมผุดไพ่ต้นทุนต่ำ แย่งส่วนแบ่งการตลาดเพิ่มเป็น 50% จากเดิม 20%
18 พ.ค. 2555

ทนุศักดิ์ ฟันธงไม่ยุบโรงงานไพ่ เตรียมผุดไพ่ต้นทุนต่ำ แย่งส่วนแบ่งการตลาดเพิ่มเป็น 50% จากเดิม 20%
นายทนุศักดิ์ เล็กอุทัย รมช.คลัง เปิดเผยว่า ได้มอบนโยบายให้โรงงานไพ่มีการผลิตไพ่แบบอื่นๆ เพิ่มเติม อาทิ ไพ่อูโน่ (ไพ่เกมส์) ซึ่งเป็นไพ่ลายการ์ตูนที่นิยมในกลุ่มเด็กๆ ในต่างประเทศ สำหรับจำหน่ายให้ผู้ที่ชอบการสะสม และส่งออกขายต่างประเทศ จะได้มีกลุ่มลูกค้าในส่วนอื่นๆ เพิ่มมากขึ้นด้วย
นอกจากนี้  จะให้โรงงานไพ่ผลิตไพ่ต้นทุนออกขาย เพื่อดึงส่วนแบ่งตลาดเพิ่มมากขึ้นเป็น 50% จากปัจจุบันมีแค่ 20%  เพราะโดนไพ่เถื่อนเข้ามาแย่งตลาดถึง 80%โดยโรงงานยาไพ่มีผลกำไรปี 2554 ถึง196 ล้านบาท 
นายทนุศักดิ์ กล่าวว่า โรงงานยาสูบได้ตั้งฝ่ายการตลาด เพื่อให้มีการทำงานในเชิงรุกแย่งพื้นที่การตลาดมากขึ้น ทั้งการส่งออกไพ่ไปขายยังต่างประเทศ และการรุกเข้าไปตีตลาดไพ่เถื่อนแถบชายแดนมากยิ่งขึ้น
อย่างไรก็ดี ยืนยันว่าการสนับสนุนการดำเนินงานของโรงงานไพ่ ไม่ได้เป็นการส่งเสริมให้มีการมอมเมาประชาชน แต่เป็นการสนับสนุนและเพิ่มช่องทางในการนำส่งรายได้เข้ารัฐของหน่วยงานรัฐวิสาหกิจมากยิ่งขึ้น โดยปัจจุบันโรงงานไพ่มียอดการผลิตต่อเดือน เฉลี่ยที่ 1.2 แสนสำรับ ทั้งนี้ในปี 2555 ตั้งเป้ามีกำไรเพิ่มขึ้นเป็น 200 ล้านบาท